**Informatīvais ziņojums**

**"Par Ministru prezidenta 2019. gada 20. februāra rezolūcijā**

**Nr. 2019-1.1.1./11-11 dotā uzdevuma izpildi"**

**1. Informatīvā ziņojuma izstrādes pamatojums**

Informatīvais ziņojums sagatavots, pamatojoties uz Ministru prezidenta 2019. gada 20. februāra rezolūciju Nr. 2019-1.1.1./11-11 (turpmāk – rezolūcija), saskaņā ar kuru tieslietu ministram un iekšlietu ministram ir uzdots:

1. Izstrādāt un līdz 2019. gada 26. martam iesniegt Ministru kabinetā Kriminālprocesa likuma (turpmāk – KPL) grozījumus, kas paplašinātu legālās prezumpcijas principa piemērošanu kriminālprocesā attiecībā uz noziedzīgi iegūtu līdzekļu legalizāciju un terorisma finansēšanu.

2. Sadarbībā ar Ģenerālprokuratūru izstrādāt un līdz 2019. gada 26. martam iesniegt Ministru kabinetā iespējamos normatīvo aktu grozījumus, kas atslogotu tiesībaizsardzības iestāžu, prokuratūras darbu un tieslietu sistēmu kopumā ar mērķi palielināt noziedzīgu nodarījumu atklāšanu un īpaši tādu, kas saistīti ar noziedzīgi iegūtu līdzekļu legalizāciju un terorisma finansēšanu. Izstrādājot grozījumus tiek aicināts vērtēt citu Eiropas Savienības dalībvalstu pieredzi, lai izmeklēšanas slogs netiktu pārnests tikai uz administratīvajiem pārkāpumiem, neveicot analīzi par šādas rīcības efektivitāti.

Tādējādi, lai informētu Ministru prezidentu par rezolūcijas izpildes gaitu un veiktajiem un plānotajiem pasākumiem, Tieslietu ministrija ir sagatavojusi īsu informatīvo ziņojumu "Par Ministru prezidenta 2019. gada 20. februāra rezolūcijā Nr. 2019-1.1.1./11-11 dotā uzdevuma izpildi" (turpmāk – informatīvais ziņojums).

**2. Īstenotie pasākumi uzdevuma izpildei**

2.1. Attiecībā par rezolūcijas pirmā uzdevuma izpildi norādām, ka 2019. gada 26. februārī, 5. martā un 19. martā notika Saeimas Juridiskās komisijas Krimināltiesību politikas apakškomisijas (turpmāk – apakškomisija) sēdes, kurās tika konceptuāli diskutēts par ierosinājumu izdarīt grozījumus KPL 125. pantā, paplašinot fakta legālās prezumpcijas tvērumu un piemērošanu kriminālprocesā attiecībā uz noziedzīgi iegūtu līdzekļu legalizāciju un terorisma finansēšanu, kā arī par grozījumu priekšlikumiem KPL 126. pantā un 356. pantā. Apakškomisijas sēdēs piedalījās pārstāvji no tiesībaizsardzības iestādēm, tiesas, Ģenerālprokuratūras, Tieslietu ministrijas, kā arī Latvijas Pārstāvja starptautiskajās cilvēktiesību institūcijās biroja.

Apakškomisija, uzklausot uzaicināto ekspertu paustos viedokļus, ir konceptuāli atbalstījusi iesniegtos priekšlikumus grozījumiem KPL un pieņēmusi lēmumu par likumprojekta izstrādi un virzību apakškomisijā.

Ņemot vērā minēto, darbs pie rezolūcijas pirmā uzdevuma izpildes un attiecīgu grozījumu KPL izstrādes tiek turpināts. Plānots, ka visu iespējamo grozījumu redakcijas un ekspertu priekšlikumi tiks apkopoti vienā materiālā un par tiem diskusijas tiks turpinātas apakškomisijas 2019. gada 2. aprīļa sēdē.

Vienlaikus ar šo informatīvo ziņojumu ir sagatavots priekšlikums grozījumam KPL 356. pantā, ko paredzēts virzīt izskatīšanai kā Saeimas Juridiskās komisijas likumprojektu.

2.2. Attiecībā par rezolūcijas otrā uzdevuma izpildi norādām, ka Tieslietu ministrija 2019. gada 1. martā nosūtīja vēstuli Nr. 1-13.5/753 Iekšlietu ministrijai un Ģenerālprokuratūrai ar lūgumu iesniegt priekšlikumus rezolūcijā dotā uzdevuma izpildei.

2019. gada 5. martā tika saņemta Ģenerālprokuratūras vēstule Nr. 001357AW0641 un 2019. gadā 6. martā tika saņemta Iekšlietu ministrijas vēstule Nr. 1-38/601, ar ko Tieslietu ministrijai tika pārsūtīti Valsts policijas sagatavotie priekšlikumi grozījumiem Krimināllikumā (turpmāk – KL) un KPL.

2019. gada 6. marta un 13. marta pastāvīgās Krimināllikuma darba grupas (turpmāk – KL darba grupa) sēdē darba grupas eksperti skatīja iesniegtos priekšlikumus grozījumiem KL un ir panākta vienošanās par priekšlikumiem, kas paredz:

1) skaidru kritēriju definēšanu maznozīmīgiem noziedzīgiem nodarījumiem, par kuriem pastāvētu iespēja neuzsākt un izbeigt kriminālprocesu, lai netiktu tērēti valsts resursi maznozīmīgu noziedzīgu nodarījumu izmeklēšanai;

2) nelielam apmēram definēt zemāko slieksni, lai kriminālprocess netiktu uzsākts par nodarījumiem, kuru priekšmetu vērtība nepārsniedz 21,50 EUR;

3) vieglu miesas bojājumu dekriminalizāciju ceļu satiksmes noteikumu vai transportlīdzekļu ekspluatācijas noteikumu pārkāpumu gadījumos.

Tāpat 2019. gada 7. marta un 14. marta darba grupas Kriminālprocesa likuma grozījumu izstrādei (turpmāk – KPL darba grupa) sēdē darba grupas eksperti skatīja iesniegtos priekšlikumus grozījumiem KPL un ir panākta vienošanās par priekšlikumiem, kas paredz:

1. paplašināt prokurora priekšraksta par sodu piemērošanu, tādējādi samazinot tiesu noslodzi;

2. iespēju paredzēt tiesisko regulējumu kriminālprocesu par izdarīto kriminālpārkāpumu un mazāk smagu noziegumu, ja noziedzīgu nodarījumu izdarījusi persona nav noskaidrota, izbeigšanu;

3. atsevišķu lēmumu pārsūdzību un lēmuma pārsūdzības kārtības maiņu;

4. atteikšanos uzsākt kriminālprocesu par nodarījumiem ar maznozīmīgu kaitējumu;

5. iespēju paplašināt apsūdzēto tiesības nepiedalīties tiesas sēdē.

KL darba grupā un KPL darba grupā tiek turpināts darbs pie grozījumu KL un KPL izstrādes. Līdz ar to šajā brīdī nav iespējams Ministru kabinetu informēt

par konkrētām likumu grozījumu redakcijām, jo darba grupas intensīvi turpina priekšlikumu vērtēšanu un redakciju un pamatojuma sagatavošanu.

Vienlaikus norādām, ka KPL darba grupa 2018. gada nogalē un 2019. gada sākumā ir aktīvi strādājusi un sagatavojusi vairākus priekšlikumus grozījumiem KPL, kas pēc būtības ir vērsti uz kriminālprocesa efektivizēšanu un prakses problēmu novēršanu un vienlaikus saskan ar rezolūcijā izvirzīto mērķu sasniegšanu.

Izstrādātie priekšlikumi grozījumiem KPL paredz efektivizēt vienošanās procesa piemērošanu pirmstiesas kriminālprocesā un tiesā; noteikt precīzu termiņu, līdz kuram apsūdzībai ir jāiesniedz uz tiesu izsaucamo personu saraksts, tādējādi atvieglojot tiesas darba organizāciju saistībā ar tiesas sēžu plānošanu un tiesneša darba organizāciju; uzlabot tiesisko regulējumu saistībā ar procesa uzsākšanu pret juridisku personu gadījumos, kad fizisko personu, Latvijas pilsoni, tiesā ārvalstī par izdarītu noziedzīgo nodarījumu, ja tas tika izdarīts juridiskas personas interesēs, kā arī risināt citus prakses jautājumus.

**3. Turpmākā rīcība**

Ņemot vērā to, ka apakškomisija jau ir uzsākusi diskusijas un priekšlikumu izstrādi rezolūcijas daļā par grozījumiem KPL, kas paplašinātu legālās prezumpcijas principa piemērošanu kriminālprocesā attiecībā uz noziedzīgi iegūtu līdzekļu legalizāciju un terorisma finansēšanu, pēc Tieslietu ministrijas iniciatīvas ir panākta vienošanās ar apakškomisiju, ka visus ar rezolūciju izpildi saistītos priekšlikumus grozījumiem KPL un KL Tieslietu ministrija pēc tam, kad tiks pabeigts darbs pie to izstrādes KL darba grupā un KPL darba grupā, vienkopus virzīs izskatīšanai apakškomisijā. Tas sekmēs priekšlikumu konstruktīvāku virzību. Ar apakškomisiju ir panākta vienošanās, ka apkopotās un sagatavotās nepieciešamo grozījumu redakcijas līdz 2019. gada 18. aprīlim tiks iesniegtas apakškomisijā tālākai virzībai, lai nodrošinātu vienotu procesu visu nepieciešamo KL un KPL grozījumu izstrādei.

Pielikumā: Ministru kabineta vēstules projekts Saeimas Juridiskajai komisijai uz 1 lapas.

Ministru prezidenta biedrs,

tieslietu ministrs Jānis Bordāns

Sauša 67036931

Dace.Sausa@tm.gov.lv